Željko Sabol

**Željko Sabol** (Bjelovar, 26. studenoga 1941. - Zagreb, 5. rujna 1991.), hrvatski književnik, slikar, tekstopisac i autor šansona, likovni kritičar, leksikograf i povjesničar umjetnosti.

## Biografija
Željko Sabol rodio se u Bjelovaru 1941. godine. U rodnom gradu završio je gimnaziju, a diplomirao povijest umjetnosti i komparativnu književnost na Filozofskom fakultetu u Zagrebu 1967. godine. Bio je kustos Gradskog muzeja u Bjelovaru, jedan od utemeljitelja Ogranka Matice hrvatske Bjelovar, tajnik Izdavačkog odbora i urednik glasila *[[Rusan]]a*. Antologijsku pjesmu *Kad izgovorim tvoje ime*, prvi put je objavio u *[[Hrvatski tjednik|Hrvatskom tjedniku]]*, 1971., zatim u prvom broju *Rusana*, glasila Ogranka Matice hrvatske Bjelovar. Kad je ta ista pjesma objavljena u čakovečkom *[[Hrvatski kolendar|Hrvatskom kolendaru]]*, cjelokupna neprodana naklada je zabranjena, a protiv Željka Sabola, pokrenut je sudski proces, koji je zahvaljujući Igoru Mandiću i Juri Kaštelanu obustavljen. Odlazi šikaniran u Zagreb, gdje postaje umjetnički voditelj galerije Forum 1975., a kasnije urednik Likovne enciklopedije, Leksikografskog zavoda "Miroslav Krleža". Bio je član Matice hrvatske, Društva hrvatskih književnika i Hrvatskog centra PEN-a.

Nagrižen ozbiljnom bolešću, izvršio je samoubojstvo 1991. godine.

Pokopan je na starom bjelovarskom groblju sv. Andrije u Bjelovaru.

## Književno stvaralaštvo
Objavio je više knjiga pjesama, polemika i kritika. Za gimnazijskih dana objavljuje prvu pjesmu, prvu likovnu kritiku i prvi prikaz jedne knjige u lokalnim novinama, *[[Bjelovarski list|Bjelovarskom listu]]* u kojemu je s prekidima surađivao sve do 1990. godine. Kao student bio je urednikom kulturne rubrike *[[Studentski list|Studentskog lista]]* i *[[Poleta]]*. Mnoge su njegove šansone uglazbljene (*Ostala si uvijek ista*, *Stare ljubavi*, *Prijatelji stari, gdje ste*, *Proljeće bez tebe*, *Nije bilo lako*, *Samo simpatija* i druge) a izvodili su ih poznati izvođači kao što su Mišo Kovač (album *[[Uvijek ima nešto dalje]]*), Tereza Kesovija, Gabi Novak, Ibrica Jusić. Arsen Dedić prvi je uglazbio Sabolove verse, a prvi izvođač jedne njegove pjesme, *Pusti me da spavam*, bila je Gabi Novak.

## Slikarsko stvaralaštvo
Već kao gimnazijalac uspješno se bavio slikanjem. Od tri njegova ulja na platnu, iz 1959. 
godine, u privatnom posjedu bjelovarskih i jedne zagrebačke obitelji, jedna od slika poklonjena je bjelovarskom muzeju.

## Spomen
* Na zgradi Gimnazije u Bjelovaru, Matica hrvatska postavila mu je spomen-ploču. 
* U rujnu 2008. godine na Trgu hrvatskih branitelja u Bjelovaru postavljena je skulptura *Pjesnik pjesniku*, autora Simonea Becka Mocennia posvećena Željku Sabolu.

## Djela
* *Dio po dio*, Mladost, Zagreb, 1963.
* *Opreke*, Mladost, Zagreb, 1966.
* *Kao krug na vodi*,  Studentski centar Sveučilišta u Zagrebu, Zagreb, 1969.
* *Krila teška krila*, August Cesarec, Zagreb, 1975. 
* *Sve je skriveno u tvome imenu*, vlastita naklada, Zagreb, 1979.

**Posmrtno**
* *Bez nas*, (Izabrane pjesme, priredio Milan Mirić), Erasmus naklada, Zagreb, 1997.
* *Lelek ispod ruševina*, (Izabrane pjesme, priredio Davor Šalat), Riječ, Vinkovci, 2005.
* *Antologijske pjesme Željka Sabola katalog izložbe: uz 70. obljetnicu pjesnikova rođenja*, (Autorica izložbe i teksta Tina Gatalica), Narodna knjižnica "Petar Preradović", Bjelovar, 2011.

## Nagrade
* 1958.: Prva nagrada za poeziju, na natječaju zagrebačkoga srednjoškolskog lista *Polet*.

## Izvori

## Vanjske veze
* Josip Bratulić: U spomen Željku Sabolu (1941–1991). Zaljubljenik u Hrvatsku. Vijenac, broj 197, 20. rujna 2001.